**Беларуская літаратура 6 клас**

Варава Святлана Аляксандраўна,

настаўнік беларускай мовыі літаратуры,

першая кваліфікацыйнай катэгорыя

ДУА “Райцаўскі вучэбна-педагагічны

комплекс дзіцячы сад-сярэдняя школа”

Карэліцкага раёна Гродзенскай вобласці

**Тэма:** Змітрок Бядуля “Зямля”

**Мэты:** садзейнічаць раскрыццю патрыятычнага пафаса лірычнай мініяцюры Змітрака Бядулі; узнаўленню ведаў пра сродкі мастацкай выразнасці; удасканаленню ўмення вучняў параўноўваць літаратурныя тэксты і творы

жывапісу; спрыяць развіццю вобразнага ўяўлення, творчых здольнасцей, навыкаў вуснага маўлення,аналітычнага мыслення, працы ў групах; стварыць

умовы для выхавання патрыятычных пачуццяў вучняў

**Эпіграф:** Мая зямля, Раецкі родны край!

Куточак слаўны Беларусі мілай!

Радством з табою ганаруся я,

Ты мая праўда, гонар мой і сіла.

**Ход урока**

1. **Арганізацыйны момант**

Стварэнне матывацыйнай сітуацыі (Прыём “Камплімент”).

Зварот да эпіграфа.

Менавіта словамі мясцовага пісьменніка Сямёна Гіля хочацца пачаць сённяшні ўрок. І нездарма, бо на працягу некалькіх урокаў мы знаёміліся з літаратурнымі песнямі, якія прысвечаны нашай Радзіме.

**ІІ. Праверка дамашняга задання**

1.Якія песні называюцца літаратурнымі?

2.Назавіце беларускіх паэтаў, на словы якіх напісаны вядомыя песні. Якая з песень вам найбольш спадабалася ці запомнілася? Чаму?

*(выразнае чытанне)*

*Вуснае выказванне на адну з тэм : “Радзіма пачынаецца з…”, “Я нарадзіўся тут”*

**ІІІ. Паведамленне тэмы і мэты ўрока**

Сёння мы будзем гаварыць з вамі пра нашу радзіму, наш родны край, бацькоўскую зямлю, прыроду. Нездарма новы раздзел мае назву “Каляндар роднай прыроды”.

- Што вы чакаеце ад новага раздзела? (Прыём “Чаканне”).

Мы пазнаёмімся з мініяцюрай Змітрака Бядулі “Зямля” і высветлім, што ж дапамагае пісьменніку данесці да нас прыгажосць мілых сэрцу краявідаў і перадаць любоў да іх, даведаемся пра твор малых памераў, навучымся вызначаць вобразна-выяўленчыя мастацкія сродкі *(Вучні запісваюць тэму ў сшытак)*

**ІV. Падрыхтоўка да ўспрыняцця новага твора**

* Беларусь — край легенд, казак і паданняў. Зямля пад белымі крыламі, сінявокая Беларусь — так вельмі часта называюць нашу родную краіну. Яна славіцца сваімі лясамі, рэкамі, азёрамі, працавітымі, шчырымі і таленавітымі людзьмі.

*(Падрыхтаваны вучань расказвае легенду з твора У.Караткевіча “Зямля пад белымі крыламі”)*

*Аднойчы Бог дзяліў між народамі землі. Адным тое, другім – тое.  
Прыйшлі беларусы... Вельмі ж пану богу спадабаліся. Ён і пачаў нас  
надзяляць: “Рэкі вам даю поўныя, пушчы – нямераныя, азёры – нялічаныя. Спёкі ў вас ніколі не будзе, але і холаду – таксама. Зажэрціся на багатай зямлі не дам, каб былі кемлівыя, працавітыя, але і голаду ў вас ніколі не будзе. Наадварот, у голад шмат багацейшыя людзі будуць да вас прыходзіць. Не ўродзіць хлеб, то ўродзіць бульба. А яшчэ звяры і дзічына ў пушчах чародамі, рыбы ў рэках касякамі… А травы – як чай. Не будзе голаду. Жанчыны ў вас будуць прыгожыя, дзеці – дужыя, сады – багатыя, грыбоў ды ягад – заваліся. Людзі вы будзеце таленавітыя, на музыку, песні, вершы – здатныя. І будзеце вы жыць ды жыць…”*

* Вы праслухалі легенду з твора Уладзіміра Караткевіча “Зямля пад белымі крыламі”. Гэта наша гісторыя, наша Радзіма. Для кожнага чалавека слова Радзіма роднае, блізкае.

1. **Праца ў групах**

А цяпер запішыце ў сшытак тыя словы (3), з якімі асацыіруецца ў вас паняцце “Радзіма”. Што значыць для вас Радзіма? Якая яна? *(Першая група запісвае назоўнікі; другая група – прыметнікі; трэцяя – дзеясловы)* (Прыём “Асацыяцыі”).

1. **Знаёмства з творамі жывапісу**

Наша зямля прыгожая і па-свойму непаўторная ўсюды, бясконца можна называць маляўнічыя мясціны роднага краю. А якія маляўнічыя мясціны вам вядомы?

Белавежская пушча і Браслаўскія азёры, Палессе і Свіцязь, Налібокі і Нарач, Бярэзінскі запаведнік і Нёман… Прыгажосць беларускай зямлі заўсёды натхняла мастакоў слова і пэндзля…

Звярніце ўвагу на экран. Перад вамі рэпрадукцыі карцін беларускіх мастакоў. (Уладзімір Масленікаў “Зямля дзядоў”, Вітольд Бялыніцкі-Біруля “Дні юнага мая”, Уладзімір Кудрэвіч “Раніца вясны”, Віталь Цвірка “Зіма”, “Прыпяць” )

* Чым падобныя гэтыя карціны і чым яны адрозніваюцца? *(Адрозніваюцца колерамі і фарбамі – светлымі і цёмнымі, сваім настроем – радасным і сумным)*
* На гэтых карцінах наша зямля паказана па-рознаму: на адных пераважаюць цёмныя фарбы, з іх дапамогай ствараецца сумны настрой, на другіх – яркія, светлыя, а таму адпаведна мяняецца і настрой.
* Вы таксама адлюстравалі прыгажосць нашай мясцовасці на сваіх малюнках. Якая прыгожая атрымалася выстава “Сцяжынкамі роднага краю”! (Прыём “Анімацыя”).
* Так мастакі пры дапамозе фарбаў перадаюць хараство роднай зямлі, выказваюць свае пачуцці. У літаратуры пісьменнікі карыстаюцца для гэтага мастацкім вобразным словам. Сапраўдным майстрам слова з’яўляецца Змітрок Бядуля. (*Падрыхтаваны вучань расказвае пра аўтара*)

**V. Знаёмства з новым матэрыялам**

1. Змітрок Бядуля пісаў мініяцюры. Давайце прачытаем азначэнне паняцця на дошцы. А зараз паслухайце твор Змітрака Бядулі “Зямля”.

**Чытанне твора** *(Настаўнік)*

1. *Слоўнікавая работа*

Абшар – неабсяжная прастора, адлегласць; участак вялікіх прастораў

Уладарства – нерухомая маёмасць, якой валодаюць як уласнасцю, уладанне

Шыр (зямлі) – шырокая прастора, шырыня

1. **Праверка першаснага ўспрымання**

* Ці спадабаўся вам твор? Чаму?

1. **Калектыўнае абмеркаванне. Аналіз**

* Якая асноўная думка твора? *(Зямля – наша маці, мы ўсе дзеці роднай зямлі. Яна аберагае нас ад нягод, сагравае сваім жыватворным цяплом. Той, хто шануе родную зямлю, будзе заўсёды шчаслівы.)*
* Якія карціны вы ўяўлялі, калі слухалі тэкст?*(Ва ўяўленні паўстаюць малюнкі роднай зямлі: шумлівыя бары, пявучыя крыніцы, блакітныя азёры. Зялёную вясну змяняе сонечнае лета, пасля барвовай восені прыходзіць белая зіма…Адны малюнкі змяняюцца другімі: “Усё жыве, усё рухаецца, шуміць…”)*
* З якім пачуццём аўтар апісвае зямлю? *(Аўтар вельмі любіць сваю зямлю, ганарыцца ёй, ён адчувае сябе сапраўдным сынам маці-зямлі)* Як яе называе? *(“Маці”)* Чаму? *(Мы нараджаемся на гэтай зямлі, жывём на ёй, яна нас корміць, сагравае сваім цяплом і жыватворным дыханнем, без роднай зямлі чалавек, як без маці, сірата)*
* Што дапамагае аўтару стварыць у нашым уяўленні такія маляўнічыя карціны? *(Сродкі мастацкай выразнасці)*
* Якія сродкі мастацкай выразнасці вы ведаеце? *(Эпітэт, параўнанне)*
* Давайце яшчэ раз звернемся да мастацкага тэксту і знойдзем тыя словы, якія дапамагаюць аўтару данесці свае пачуцці да чытача.

*(Вялікі, бязмерны абшар; святая зялёная вясна; гарачае залатое лета; сытная багатая восень; бліскучая здаровая зіма; цёплае, жыватворнае дыханне; шчасце ракой-морам разліваецца)*

* А цяпер звярніцеся да табліцы, якая ляжыць перад вамі.

**Сродкі мастацкай выразнасці**

|  |  |  |  |
| --- | --- | --- | --- |
| **№** | **Мастацкі сродак** | **Тлумачэнне** | **Прыклад з тэксту** |
| 1 | Эпітэт | Мастацкае азначэнне, якое вобразна характарызуе прадмет, з’яву, чалавека | Святая зялёная вясна, гарачае залатое лета, сытная багатая восень, бліскучая здаровая зіма |
| 2 | Параўнанне | Мастацкі прыём, характарыстыка аднаго прадмета, з’явы пры дапамозе супастаўлення яго з іншым на аснове іх падабенства |  |
| 3 | Метафара |  |  |

* Ці можам мы яе запоўніць? Чаму*? (Таму што не знаёмы з такім мастацкім сродкам, як метафара)*
* **Работа з літаратурным слоўнікам падручніка**
* Запішыце тлумачэнне тэрміна “метафара” ў адпаведны слупок табліцы
* Адшукайце метафары ў творы Змітрака Бядулі *(паралельна запаўняецца табліца).*

*(Абшар адкрываецца; шыры зямлі нясуцца; нясуцца поры года; усё жыве; усё рухаецца, шуміць; дыханне чуецца; дыханне мёдам разліваецца; ты (зямля) нас родзіш… прымаеш; улезці каранямі ў зямлю; галава да сонейка даходзіць; шчасце расшыраецца)*

* Прадоўжыце запаўняць табліцу самастойна ў парах *(агучванне).*

**Самаправерка.**

* А цяпер праверце, ці правільна вы выканалі заданне

1. **Фізкультхвілінка**
2. *Як толькі сонейка прачнецца, (устаць з-за парт)*

*За справы ўміг яно бярэцца! (кругі рукамі)*

*Разбудзіць сонных дзетак, (пацерці вочкі)*

*Сагрэе лес, палетак, (абняць сябе за плечы)*

*Дасць моцы ўсім, хто хворы, ( зрабіць рыўкі рукамі, рухі на месцы)*

*І падтрымае ў горы. (паціснуць адзін аднаму рукі)*

*Я вельмі прашу: "Сонца, (папляскаць у далоні)*

*Зірні ў наша аконца!”*

**2.** Тэма Радзіма прасочваецца і ў ВНТ. Вусная народная творчасць, як невычэрпная крыніца, сілкуе нашу мову і літаратуру, наша жыццё. Зараз мы праверым як вы ведаеце прыказкі і наколькі вы кемлівыя.

*(Пасля таго, як складзена прыказка, неабходна растлумачыць яе сэнс)*

(Прыём “Хто хутчэй”).

*Няма смачнейшае вадзіцы, як з роднае крыніцы.*

*Усякай птушцы сваё гняздо міла.*

*Усюды добра, а дома лепей.*

*Шануй людзей, то і цябе пашануюць.*

*Дарагая тая хатка, дзе радзіла мяне матка.*

*Той Бацькаўшчыну любіць, хто ёй сумленна служыць.*

*На чужой старане не сагрэе і сонца.*

**VI. Замацаванне матэрыялу**

**Праца ў групах:** *(гучыць музыка)*

**Заданне для першай групы.** Падрыхтуйце выразнае чытанне твора З. Бядулі. Звярніце ўвагу, што ў тэксце вялікая колькасць шматкроп’яў. З якой мэтай аўтар ужывае гэты знак прыпынку?

*(Амаль кожны сказ у тэксце заканчваецца шматкроп’ем. Гэты знак прыпынку абазначае недагаворанасць і ў той жа час багацце таго, аб чым хацеў сказаць пісьменнік. Аўтар як бы запрашае чытача ўявіць пералічаныя ў творы вобразы.)*

**Заданне для другой групы.** Падзяліце тэкст твора на лагічна завершаныя часткі, дайце назву кожнай. Растлумачце сэнс апошняга абзаца твора.

*(У апошнім абзацы аўтар раскрывае асноўную думку твора; толькі той чалавек, які шануе родную зямлю, будзе шчаслівы.)*

**Заданне для трэцяй групы.** Падбярыце ў якасці ілюстрацыі да твора адну з прапанаваных рэпрадукцый карцін. Абгрунтуйце свой выбар?

*(Любая з гэтых рэпрадукцый можа выступаць у якасці ілюстрацыі да твора, таму што ўсе яны перадаюць чароўную прыгажосць роднага краю, яго непаўторнасць. Аўтары карцін, таксама як і Змітрок Бядуля, ганарацца маці-зямлёй і захапляюцца яе краявідамі.)*

**VIІ. Падагульненне**

(Прыём “Сінквейн”) Зямля, маці, Радзіма

- Вы – будучыня краіны. Не забывайце аб зямлі, якая вас нарадзіла, аб усім нашым народзе. Не трэба забываць аб сваёй нацыянальнай годнасці.

**VIIІ. Дамашняе заданне**

Навучыцца выразна чытаць тэкст лірычнай мініяцюры Змітрака Бядулі “Зямля”.

Скласці вусную замалёўку “Мая зямля”.

**IX. Падвядзенне вынікаў урока**

А цяпер, каб падвесці вынікі сённяшняга ўрока, патрэбна закончыць фразу “Калі я думаю пра Радзіму…”

я бачу…

я чую…

я адчуваю…

я хачу…

(Прыём “Закончы фразу”)

**X. Рэфлексія**.

(Прыём “Пажаданне”) .